Ledigheden falder fortsat, mens beskæftigelsen stiger. I Nordjylland er ledigheden fra januar 2015 til januar 2016 faldet med 1.321 fuldtidspersoner.

- Vi glæder os over, at flere nordjyder kommer i arbejde. Vi kan se, at det især skyldes stigende beskæftigelse i Aalborg og de omkring liggende kommuner. Samtidig falder ledigheden i alle de nordjyske kommuner. For at undgå rekrutteringsproblemer skal vi have fokus på opkvalificering, her må vi ikke glemme de beskæftigede. Opkvalificering af de beskæftigede kan skabe nye jobåbninger for dem, der er ledige, udtaler Lars Christensen, formand for RAR Nordjylland. I Nordjylland er der i januar 2016 1.720 flere lønmodtagere sammenlignet med samme måned i 2015 - en stigning på 0,8%. Udviklingen er ikke jævnt fordelt i regionen. I Aalborg stiger beskæftigelsen med 1.563 fuldtidspersoner, mens beskæftigelsen falder i Frederikshavn, Læsø, Hjørring, Morsø, Brønderslev og Vesthimmerland. I Nordjylland er ledigheden faldet fra januar 2015 til januar 2016 – samlet er den nu på 5,5%, hvilket er 0,8 procentpoint højere end ledigheden på landsplan. Ledigheden er faldende i alle kommuner, hvor Jammerbugt, Morsø og Thisted tegner sig for de største procentvise fald. Ledigheden er meget lav i visse a-kasser. Det gælder bl.a. Danmarks Lærerforenings a-kasse, Danske Sundhedsorganisationer og El-faget. Her er ledigheden henholdsvis 1,6%, 1,7% og 2,0%. Antalsmæssigt faldt ledigheden mest i 3F med 598 personer, efterfulgt af kristelig a-kasse med et fald på 186 personer. Fordelt på køn og alder er ledigheden faldet i samtlige aldersgruppe med undtagelse af kvinder i aldersgrupperne 16 til 24 årige samt gruppen over 60 år. Det laveste ledighedsniveau findes blandt kvinder i aldersgruppen 16 til 29 år, hvor 3,8% er registreret som ledige. Blandt mænd er det også de 16 til 24 årige, hvor ledigheden er lavest, her er 4,0% registreret som ledige.